钦定古今图书集成/明伦汇编/闺媛典/第036卷 > 吴子桂妻冯氏
## 钦定古今图书集成/明伦汇编/闺媛典/第036卷 > 吴子桂妻冯氏

按《宿松县志》：冯氏，吴子桂妻。桂幼失恃，后母张待冯
甚厉，家贫，甘旨不供。冯日夕勤劬，助夫养母遭辱詈，
和颜受之，绝无怨色。邻姬悯其苦，相约劝张，冯闻而
止之曰：“姑之骂我，我之愆也。事过姑媳如初，若来劝，
是彰姑之过，罪莫大焉。”桂有二幼弟，次第为完娶，张
待二媳犹冯，二媳不能忍，欲自缢。冯觉，委曲劝慰，乃
止，相率执妇道有加。张因悔悟，渐爱冯二妇亦感冯
再生，事之如母。邻里具以实闻，邑令韩谦造门存问
旌表焉。